ΓΡΑΠΤΗ ΕΡΩΤΗΣΗ E-0467/96 υποβολή: Daniel Varela Suanzes-Carpegna (PPE) προς την Επιτροπή (29 Φεβρουαρίου 1996)

Θέμα: Ένταξη του Ατλαντικού Τόξου στην ανάπτυξη των θαλάσσιων μεταφορών μικρών αποστάσεων στην Ευρώπη

Η Επιτροπή, στην ανακοίνωσή της προς το Ευρωπαϊκό Κοινοβούλιο, το Συμβούλιο, την Οικονομική και Κοινωνική Επιτροπή και την Επιτροπή Περιφερειών, σχετικά με την ανάπτυξη των θαλάσσιων μεταφορών μικρών αποστάσεων στην Ευρώπη, προοπτικές και προκλήσεις (COM(95)0317 τελ. της 5.7.1995), δεν εντάσσει στα συμπεράσματά της τις εργασίες που πραγματοποιήσαν οι περιφέρειες του Ατλαντικού Τόξου σχετικά με το θέμα αυτό, κάτι που σημαίνει ότι η Επιτροπή δεν τις έλαβε υπόψη της κατά την εκπόνηση της ανακοίνωσής της, όπως υπογραμμίζει η Επιτροπή Περιφερειών στη γνωμοδότησή της αριθ. 33/96, με ημερομηνία 18 Ιανουαρίου 1996 (σημείο αριθ. 10). Εντούτοις, έχει λάβει υπόψη της τις εργασίες που σχετίζονται με τη Βόρειο Θάλασσα, τη Βαλτική και τη Μεσόγειο, περιοχές για τις οποίες, μαζί με την περιοχή του Εύξινου Πόντου, δημιούργησε ομάδες εργασίας με αντικείμενο την ανάπτυξη των θαλάσσιων μεταφορών μικρών αποστάσεων, στην προοπτική της διεύρυνσης.

Λαμβάνοντας υπόψη ότι το Ατλαντικό Τόξο περιλαμβάνει 5 απόκεντρα κράτη μέλη που βρέχονται από τον Ατλαντικό, ανάμεσα στα οποία βρίσκονται τα 3 από τα 4 κράτη της συνοχής, καθώς και πολυάριθμες περιφέρειες του στόχου 1. Θα μπορούσε η Επιτροπή να εξηγήσει τους λόγους μιας τέτοιας παράλειψης; Δεν πιστεύει η Επιτροπή ότι η Οικονομική και Κοινωνική Συνοχή της Ευρωπαϊκής Ένωσης θα απαιτούσε την εξέταση, στην ανακοίνωση αυτή των ιδιαίτερων προβλημάτων του Ατλαντικού Τόξου;

Προτίθεται η Επιτροπή, κατά συνέπεια, να δημιουργήσει ομάδα εργασίας σχετικά με τον Ατλαντικό, ώστε να αντιμετωπιστούν τα ιδιαίτερα προβλήματα της σημαντικής αυτής παρακμάζουσας και απόκεντρης θαλάσσιας περιοχής;

Απάντηση του κ. Kinnock εξ ονόματος της Επιτροπής (28 Μαρτίου 1996)

Η Επιτροπή πιστεύει ότι δεν είναι σωστό να διατυπώνεται η άποψη ότι δεν έλαβε υπόψη της, στην ανακοίνωσή της, την ανάλυση της κατάστασης που επικρατεί στις θαλάσσιες μεταφορές μικρών αποστάσεων, ανάλυση η οποία αφορά το Ατλαντικό τόξο. Η Επιτροπή γνωρίζει το έργο Ατλαντικού τόξου στον τομέα αυτό και το παρακολουθεί με ενδιαφέρον. Όντως, μια από τις μελέτες που έχουν εκπονηθεί στο πλαίσιο του προγράμματος Ατλαντίδα από το Ατλαντικό τόξο, αναφέρεται σαφώς στην ανακοίνωση. Η ανάλυση στην ανακοίνωση επηρεάζεται, ακόμα κι αν αυτό δεν επισημαίνεται ρητά, από τις μελέτες του Ατλαντικού τόξου καθώς και από άλλες αντίστοιχες μελέτες της ίδιας φύσης.

Στην ανακοίνωση αναλύεται περισσότερο η όλη κατάσταση των θαλασσίων μεταφορών μικρών αποστάσεων στην Κοινότητα και λιγότερο η κάθε συγκεκριμένη περιφέρεια, με εξαίρεση την επισύναψη περίληψης των μελετών που αφορούν τα στενά και οι οποίες έτυχαν χρηματοδότησης και από την Επιτροπή. Η ανακοίνωση δε συμπεριέλαβε περιλήψεις άλλων εκθέσεων σχετικά με συγκεκριμένες περιφέρειες, λόγω της ανάγκης να παραμείνει το τελικό έγγραφο σε λογικά μέτρα.

Στόχος των ομάδων εργασίας για τις θαλάσσιες μεταφορές στη Βαλτική, τον Εύξεινο Πόντο και τη Μεσόγειο, στις οποίες έγινε μνεία στην ερώτηση, είναι η στήριξη του ρόλου των θαλασσίων μεταφορών στις σχέσεις μεταξύ Κοινότητας και τρίτων χωρών σ' εκείνες τις απόκεντρες περιοχές. Εφόσον αυτή δεν είναι η περίπτωση του Ατλαντικού τόξου, η Επιτροπή δεν έχει την πρόθεση να δρομολογήσει ανάλογη ομάδα εργασίας για την εν λόγω περιοχή.

Η Επιτροπή θέλει να εκφράσει εκ νέου το ενδιαφέρον της για την ανάπτυξη των θαλασσίων μεταφορών μικρών αποστάσεων στην περιοχή που καλύπτεται από τις δραστηριότητες του Ατλαντικού τόξου, καθώς επίσης και να εκφράσει την πίστη της ότι οι θαλάσσιες μεταφορές μικρών αποστάσεων δύνανται να συνεισφέρουν στην ανάπτυξη των περιφερειακών παραθαλασσίων περιοχών.